Opdateret klokken 21 med kommentar fra ejeren.

Et hus flyder lige nu rundt i den sydlige del af Limfjorden.

Midt- og Vestjyllands Politi fik tidligt på aftenen en henvendelse om det flydende hus af en person, der har et sommerhus i området ved Sønder Lem Vig.

- Det har vi godt nok ikke lige set før, siger Henrik Nielsen, der er vagtchef ved Midt- og Vestjyllands Politi.

Ifølge politiet ligner huset en husbåd, der har revet sig løs. Højst sandsynligt fra Struer eller Oddesund-området. Men politiet har endnu ikke været ude ved huset.

Politiet vidste i første omgang ikke, hvem ejeren var, men de håbede at kunne finde frem til vedkommende med et billede af huset på twitter. Det lykkedes så.

Frygter drengestreger

Ejeren er Chris Jensen fra Vildbjerg-området, som TV MIDTVEST har været i kontakt med. Huset er familiens sommerhus, som Chris Jensen selv har tegnet og bygget. Huset vejer omkring fem tons.

Ifølge ham plejer husbåden at være holdt fast med et halvandet tons tungt anker, og derfor frygter han, at der er nogen, der har skåret kæden til ankeret over som drengestreger.

- Det river sig jo ikke bare løs af sig selv, siger Chris Jensen.

Nu skal Chris Jensen og familien op og kigge på det flydende hus, og så skal de have det bjærget i land.

- Jeg har nogle venner med nogle store både, men det bliver nok først en gang i morgen, at jeg kan få kontakt til dem. Men det kommer til at kræve en stor båd at få det i land igen, siger Chris Jensen.

Chris Jensen er kommet til stranden ved Sønder Lem Vig for at se efter sin husbåd, der driver rundt ude i Limfjorden. Foto: Svend-Vilhelm Mikkelsen, TV MIDTVEST

Grundstødt hus i Limfjorden. Politiet savner ejeren af viste hus, der er stødt på grund udfor Sønderlemvig. Ifølge anmelderen er huset kommet drivende i retning fra Struer/Oddesund. Vagtchefen #politidk pic.twitter.com/x3XNaTpjJy — MV-Jyllands Politi (@MVJPoliti) August 6, 2018

Ejeren til det grundstødte hus ved Sønderlemvig har henvendt sig til Midt- og Vestjyllands politi @MVJPoliti #politidk — MV-Jyllands Politi (@MVJPoliti) August 6, 2018

Drivhuset kommer højst sandsynligt fra Struer eller Oddesund-området. Foto: Svend-Vilhelm Mikkelsen, TV MIDTVEST

Opdateres...